‘เอเอซีพี’สนองลูกค้าขายสินค้าใหม่
“เอเอซีพี” ยึดผลสำรวจความต้องการลูกค้า คลอดแบบประกันออมทรัพย์ใหม่ ชิงเงินระยะกลาง พร้อมจ่ายเงินคืนต่อเนื่องอยุธยา อลิอันซ์ ซี.พี.
24 พ.ค. 2555

“เอเอซีพี” ยึดผลสำรวจความต้องการลูกค้า คลอดแบบประกันออมทรัพย์ใหม่ ชิงเงินระยะกลาง พร้อมจ่ายเงินคืนต่อเนื่องอยุธยา อลิอันซ์ ซี.พี. 
ออกผลิตภัณฑ์ใหม่ มาย สมาร์ท แพลน 15/10 (มีเงินปันผล)ทางเลือกใหม่ที่แสนฉลาดสำหรับการออม แบบการันตีเงินจ่ายคืน และมอบโอกาสรับเงินปันผลเพิ่มเติม
กรุงเทพฯ — 23 พฤษภาคม 2555 — อยุธยา อลิอันซ์ ซี.พี. ออกผลิตภัณฑ์ใหม่ มาย สมาร์ท แพลน 15/10 (มีเงินปันผล) ทางเลือกใหม่ที่แสนฉลาดสำหรับการออมซึ่งการันตีเงินจ่ายคืนที่แน่นอน พร้อมโอกาสรับเงินปันผลรายปีเพิ่มเติม เหนือกว่าด้วยเงินจ่ายคืนที่เพิ่มขึ้น สูงสุด 5% ของจำนวนเงินเอาประกันภัย ณ สิ้นปีกรมธรรม์ที่ 14 และรับเงินครบกำหนดสัญญา 131% ของจำนวนเงินเอาประกันภัย รวมรับเงินจ่ายคืนตลอดสัญญาทั้งสิ้น 152.5% พร้อมสิทธิประโยชน์ในการลดหย่อนภาษี ตอบโจทย์ลูกค้าที่ต้องการเงินคืนสม่ำเสมอ คุ้มครองชีวิต นาน 15 ปี ตั้งเป้าเก็บเบี้ยประกันภัย 100 ล้านบาท ภายในสิ้นปี 
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี. ประกันชีวิต (เอเอซีพี) เปิดเผยว่า บริษัทได้ออกแบบประกันใหม่ “มาย สมาร์ท แพลน 15/10” แบบมีเงินปันผล เพื่อให้ตรงกับความต้องการของลูกค้า โดยตั้งเป้ายอดขายปีนี้ไว้ที่ 100 ล้านบาท ผ่านช่องทางตัวแทนเป็นหลัก
“จากการสำรวจและรับฟังความคิดเห็นจากลูกค้าอย่างต่อเนื่อง ทำให้เราทราบว่าลูกค้าที่นิยมซื้อผลิตภัณฑ์ประกันชีวิตเพื่อการออม และส่วนมากต้องการได้รับเงินคืนอย่างสม่ำเสมอตลอดอายุกรมธรรม์ ซึ่งในตลาดประกันชีวิตบ้านเรา แม้ว่าจะมีผลิตภัณฑ์ในลักษณะนี้ เราจึงได้ออกแบบ 15/10 มาเพื่อตอบโจทย์ความต้องการที่มีอยู่ของลูกค้า โดยที่ไม่ได้มีเพียงเรื่องเงินคืนระหว่างทางที่แน่นอนเท่านั้น แต่ยังมีผลตอบแทนในส่วนของเงินปันผลรายปีเพิ่มเติมให้อีกด้วย” น.ส.พัชรา กล่าว
สำหรับแบบมาย สมาร์ท แพลน 15/10 นี้ เป็นแบบสะสมทรัพย์ระยะกลาง ที่ให้ทั้งความคุ้มครองและการออมทรัพย์ เหมาะสำหรับลูกค้าที่ต้องการความคุ้มครองพร้อมการันตีเงินคืนทุก 2 ปี ตลอดอายุกรมธรรม์ และโอกาสรับเงินปันผลเพิ่มเติม ชำระเบี้ยประกันภัย 10 ปี รับความคุ้มครองนานถึง 15 ปี เหนือกว่าด้วยเงินจ่ายคืนที่เพิ่มขึ้นทุก 2 ปี โดยผู้ถือกรมธรรม์จะได้รับเงินจ่ายคืน 1.5%, 2%, 2.5%, 3%, 3.5%, 4% และ 5% ของจำนวนเงินเอาประกันภัย ณ สิ้นปีกรมธรรม์ที่ 2, 4, 6, 8, 10, 12, และ 14 ตามลำดับ และยังได้รับเงินครบกำหนดสัญญา 131% ของจำนวนเงินเอาประกันภัย รวมรับเงินจ่ายคืนตลอดสัญญา 152.5% ของจำนวนเงินเอาประกันภัย
นอกจากนี้ ผู้ถือกรมธรรม์ยังมีโอกาสรับเงินปันผลรายปีเพิ่มเติม ตั้งแต่สิ้นปีกรมธรรม์ที่ 2 เป็นต้นไป พร้อมโอกาสรับเงินปันผลเมื่อครบกำหนดสัญญา สิทธิประโยชน์ในการลดหย่อนภาษี โดยยังได้รับความคุ้มครองชีวิตสูงสุด 100% ของจำนวนเงินเอาประกันภัย